Ballarinas, ballatgils e ballacuas

Da Felix Giger

Nagina tema! Nus na discurrin betg dal persunal d’in local da notg, ni da sautunzas surmanadras ni da dubius utschels da la notg. Nus discurrin anc adina dals nums dals utschels. Ina gronda part da quels, spezialmain ils nums populars, sa laschan divider en pliras categorias tenor ils motivs da denominaziun: nums che sa basan sin il clom da l’utschè, sco quitsquilat (Wachtel) u tschetschapéra (Kohlmeise), nums che caracteriseschan la cumparsa, sco puppencotschen (Rotkehlchen), nums che inditgeschan in cumportament specific u la vivonda preferida u supponida, e nums che defineschan l’abitadi u il lieu nua ch’ins observa l’utschè il pli savens. A la terza categoria appartegna ina retscha da nums rumantschs interessants: D’ina vart nums simpels sco calger, in num surmiran per il maset (Meise), ma attestà gia l’onn 1857 en il cudesch da leger da Placi Condrau (il num deriva dal cumportament da l’utschè che marcla cun ses bec sin ils sems ch’el vul avrir, sco in chalger che pitga ses tgirom), da l’autra vart nums cumponids d’in tschep verbal e d’in substantiv. Il num il pli enconuschent ed il pli derasà per quest tip da furmaziun è il pitgalain. Suenter quest muster han ils terminologs rumantschs stgaffì il pitgacocs (Kernbeisser), il pitgacrap (Steinschmätzer), il pitgamirs (Mauerläufer), il pichasassa (Steinschmätzer), il pitgascorsa (Baumläufer), il pichasem (Kernbeisser) ed il pitgaspina (Würger). Nums populars da quest tip existan per l’utschè grisch nair ch’ins numna per tudestg Bachstelze. Caracteristic è ses ballantschar cun la cua che ha dà ils nums ballacua e ballatgil en Surselva e Grischun central, squassacua e tremblacua en l’Engiadina. Interessant en quest connex è la cumposiziun cuntraria, cuatrembla, documentada tar Champell. L’utschè porta era il num simpel ballontscha en differents lieus da la Sur- e Sutselva; a Vrin ed a Surrein al numnan ins utschi dalla cua ballontscha, a Murmarera la ballarina. Il medem motiv da la cua che trembla cuntegna era la zotla (documentada per l’emprima giada l’onn 1770) e la pazotla da Sta. Maria. Denominaziuns cun auters motivs èn muongin ‘pitschen pader’ (Müstair), nudang (Rona), cualiunga (Breil), custretta ‘cua stretta’ (Eb., 1868), aguaröla ‘quella che viva sper l’aua’ (Eb., 16avel tschientaner). Cura ch’ins vesa ballontschas, saja quai in segn da malaura. Perquai porta ella era il num utschè da la naiv. L’autur da la “Canzun dils utschels” da 1762 s’imaginescha che la ballontscha saja ina dirigenta:

... la ballontscha,
Cur contan ils utschels,
Cun sia lingia a lontscha,
Ilg tact la dat a quels.

Bels nums significativs ha era il falcun che sa star eri en l’aria cun sbatter las alas, numnà per tudestg Rüttelfalke, Turmfalke, e ch’ins po gia puspè observar pli savens. El sa cloma en differents vitgs dal Grischun rumantsch battalaura, en Surmeir feila l’ora (“quel che fila l’aura”), en l’Engiadina filadè (‘roda da filar’). Caracteristica è era la denominaziun crivel, cribel (‘Sieb’), derasada en blers lieus dal Grischun rumantsch e documentada gia en il 16avel tschientaner. Era il crivel annunzia malaura. A Tschlin schevan ins: “Il cribel cribla (= annunzia) la plövgia”, ed a Scharans cartevan ins: “Cur ch’il crivel sgola bass veani por’ora”. Ils nums falcun brün, falcun da tuors, falcun dil clutger, ch’ins entaupa en la litteratura, èn creaziuns banalas d’auturs che na conuschan ils bels nums populars. Ina creaziun populara è dentant il givlanotg, enconuschent a Mon e Casti. I sa tracta d’in num per il piv grond (Uhu). A Vrin ed a Lumbrein numnan ins il pasler il magliapul. Auters magliaders pli “elitars” èn il magliafurmeilas u furmalet (= furmeila + -et) (Wendehals), era numnà volvatgau u turnacol, il magliavieuls (Bienenfresser) ed il magliasiarps (cicogna); a questa categoria appartegnan era il sgnappamustgas (Schnäpper) ed il clappamürs (Mäusebussard). Denominaziuns simplas che partan dal cumportament da l’utschè èn bojer (Würger), rampchin (Baumläufer), grampign, sgraflin, rampinel (Mauerläufer), smultign (Kleiber), plombin, plombina, sfunsella (Taucher), smatget (Kernbeisser). Questas ultimas èn dentant creaziuns da cudeschs pli u main bain reussidas.